[Clemens Episcopus servus servorum Dei, dilectis filiis Priori et Conventui Monasterii sancti Lupi de Asserento Cluniacensis Ordinis Belvacensis Diœcesis salutem et Apostolicam benedictionem. Justis petentium desideriis dignum est nos facilem præbere consensum et vota quæ à rationis tramite non discordant effectu prosequente complere. Eapropter dilecti in Domino filii vestris justis postulationibus grato concurrentes assensu personas vestras et locum in quo divino estis obsequio mancipati cum omnibus bonis quæ in præsentiarum possidet rationabiliter aut in futurum justis modis præstante Domino poterit adipisci sub nostra et Apostolicæ Sedis protectione suscipimus; specialiter autem terras, domos, possessiones, decimas, redditus, vineas, nemora, molendina, prata et alia bona vestra sicut ea omnia juste ac pacificè possidetis vobis et per vos Monasterio vestro authoritate Apostolica confirmamus. Et præsentis scripti patrociniis communimus, salva in prædictis decimis moderatione Concilii generalis. Nulli ergo omnino hominum liceat hanc paginam nostræ protectionis et confirmationis infringere vel ei ausu temerario contraire; si quis autem hoc attentare præsumpserit indignationem omnipotentis Dei, et beatorum Petri et Pauli Apostolorum ejus se noverit incursurum. Datum Perusii duodecimo Kalendas Novembris, Pontificatus nostri anno primo.]